Document ID: 32006D0943

ΑΠΌΦΑΣΗ ΤΗΣ ΕΠΙΤΡΟΠΉΣ
της 17ης Νοεμβρίου 2006
περί προσωρινής εφαρμογής της συμφωνίας για την ίδρυση του διεθνούς οργανισμού ενέργειας σύντηξης ITER με σκοπό την από κοινού υλοποίηση του προγράμματος ITER και της συμφωνίας περί των προνομίων και ασυλιών του διεθνούς οργανισμού ενέργειας σύντηξης ITER με σκοπό την από κοινού υλοποίηση του προγράμματος ITER
[κοινοποιηθείσα υπό τον αριθμό Ε(2006) 5557]
(2006/943/Ευρατόμ)
Η ΕΠΙΤΡΟΠΗ ΤΩΝ ΕΥΡΩΠΑΪΚΩΝ ΚΟΙΝΟΤΗΤΩΝ,
Έχοντας υπόψη:
τη συνθήκη περί ιδρύσεως της Ευρωπαϊκής Κοινότητας Ατομικής Ενέργειας, και ιδίως τα άρθρα 101, 124 και 192,
Εκτιμώντας τα ακόλουθα:
(1)
Το Συμβούλιο, με την απόφαση της 25ης Σεπτεμβρίου 2006, ενέκρινε τη σύναψη από την Επιτροπή της συμφωνίας για την ίδρυση του διεθνούς οργανισμού ενέργειας σύντηξης ITER με σκοπό την από κοινού υλοποίηση του προγράμματος ITER (εφεξής «η συμφωνία ITER»), του διακανονισμού για την προσωρινή εφαρμογή της συμφωνίας για την ίδρυση του διεθνούς οργανισμού ενέργειας σύντηξης ITER με σκοπό την από κοινού υλοποίηση του προγράμματος ITER (εφεξής «ο διακανονισμός για την προσωρινή εφαρμογή») και της συμφωνίας περί των προνομίων και ασυλιών του διεθνούς οργανισμού ενέργειας σύντηξης ITER με σκοπό την από κοινού υλοποίηση του προγράμματος ITER.
(2)
Το άρθρο 3 του διακανονισμού για την προσωρινή εφαρμογή αποτυπώνει την επιθυμία των υπογραφόντων μερών της συμφωνίας ITER (εφεξής «τα Μέρη») να αναπτύξουν όσο το δυνατόν περισσότερο τη συνεργασία που προβλέπεται στη συμφωνία ITER, εν αναμονή της ολοκλήρωσης εκ μέρους εκάστου εξ αυτών όλων των εσωτερικών διαδικασιών που απαιτούνται πριν από την κύρωση, την αποδοχή ή την έγκριση της συμφωνίας ITER.
(3)
Το άρθρο 4 του διακανονισμού για την προσωρινή εφαρμογή αποτυπώνει τη δέσμευση των Μερών να τηρήσουν, στο μέγιστο βαθμό που το επιτρέπουν οι εσωτερικοί τους νόμοι και κανονισμοί, τους όρους της συμφωνίας ITER μέχρι την έναρξη ισχύος της.
(4)
Το άρθρο 1 της συμφωνίας ITER ορίζει ότι η έδρα του διεθνούς οργανισμού ενέργειας σύντηξης ITER με σκοπό την από κοινού υλοποίηση του προγράμματος ITER (εφεξής «ο οργανισμός ITER») βρίσκεται στη Γαλλία, στο St Paul-lez-Durance, Bouches-du-Rhône.
(5)
Η Ευρατόμ, ως Μέρος υποδοχής, έχει ιδιαίτερη ευθύνη να εξασφαλίσει την έγκαιρη υλοποίηση του προγράμματος ITER.
(6)
Οι συναπτόμενες από την Κοινότητα συμφωνίες είναι δεσμευτικές για τα θεσμικά όργανα της Κοινότητας και για τα κράτη μέλη.
(7)
Σύμφωνα με το άρθρο 192 της συνθήκης, τα κράτη μέλη διευκολύνουν την Κοινότητα στην εκτέλεση της αποστολής της.
(8)
Σύμφωνα με το άρθρο 101 της συνθήκης, η Επιτροπή έχει την εξουσία να συνάπτει διεθνείς συμφωνίες· η Επιτροπή είναι επίσης αρμόδια να εξασφαλίζει την προσωρινή εφαρμογή των εν λόγω συμφωνιών σύμφωνα με την έγκριση που παρέχει το Συμβούλιο,
ΕΞΕΔΩΣΕ ΤΗΝ ΠΑΡΟΥΣΑ ΑΠΟΦΑΣΗ:
Άρθρο μόνο
Εντός της Κοινότητας, ο οργανισμός ITER, στο πλαίσιο της προσωρινής ικανότητάς του:
α)
εν αναμονή της τυπικής ίδρυσης του οργανισμού ITER, απολαύει της απαιτούμενης νομικής ικανότητας να i) συνάπτει συμβάσεις και ειδικότερα να προσλαμβάνει προσωπικό, ii) να αποκτά, να νέμεται και να διαθέτει περιουσία, iii) να αποκτά άδειες και iv) να ασκεί ενώπιον δικαστηρίου αγωγές, κατά το μέτρο που απαιτείται για τη διενέργεια των αναγκαίων πράξεων έγκαιρης υλοποίησης του προγράμματος ITER· λαμβανομένου υπό σημείωση ότι όλα τα δικαιώματα και υποχρεώσεις του οργανισμού ITER, που αναλαμβάνονται υπό την προσωρινή ικανότητά του, θα διατηρηθούν ως δικαιώματα και υποχρεώσεις του οργανισμού ITER σύμφωνα με τους όρους της συμφωνίας ITER, κατά την τυπική ίδρυση του οργανισμού ITER·
β)
εν αναμονή της τυπικής ίδρυσης του οργανισμού ITER, ο ίδιος, όπως και το προσωπικό του και οι αντιπρόσωποι των Μερών, στην επικράτεια των κρατών μελών, απολαύουν των προνομίων και ασυλιών που προβλέπονται από τη συμφωνία περί των προνομίων και ασυλιών του διεθνούς οργανισμού ενέργειας σύντηξης ITER με σκοπό την από κοινού υλοποίηση του προγράμματος ITER, ιδίως όσον αφορά θέματα φορολογίας, μετανάστευσης και εγγραφής σε μητρώα·
γ)
συμμορφώνεται με τις διατάξεις της συμφωνίας ITER· οφείλει ιδίως να τηρεί την ισχύουσα στο κράτος υποδοχής νομοθεσία σε θέματα δημόσιας και επαγγελματικής υγείας και ασφάλειας, πυρηνικής ασφάλειας, ακτινοπροστασίας, αδειοδότησης, πυρηνικών ουσιών, προστασίας του περιβάλλοντος και προστασίας από κακόβουλες ενέργειες.
H παρούσα απόφαση απευθύνεται στα κράτη μέλη.
Βρυξέλλες, 17 Νοεμβρίου 2006.

Labels: 10
15
14
5